Doložka prednosti
medzinárodnej zmluvy pred zákonmi
(článok 7 ods. 5 ústavy)

1.	Gestor zmluvy: Ministerstvo dopravy, výstavby a regionálneho rozvoja Slovenskej republiky

2.	Názov zmluvy: Protokol z roku 2002 k Aténskemu dohovoru o preprave cestujúcich 
a ich batožiny po mori z roku 1974 (PAL PROT 2002)  (Londýn 1. novembra 2002)

3.	Účel a predmet zmluvy a jeho úprava v právnom poriadku Slovenskej republiky:
Cieľom Protokolu z roku 2002 k Aténskemu dohovoru o preprave cestujúcich                   a ich batožiny po mori z roku 1974 (PAL PROT 2002), (ďalej len „PAL protokol 2002“) je zlepšenie režimu, ktorý sa týka zodpovednosti dopravcov a odškodnenia cestujúcich prepravujúcich sa po mori. Ustanovuje sa v ňom najmä objektívna zodpovednosť dopravcu, vrátane povinného poistenia, s právom na priamu žalobu proti poisťovateľom až do určenej sumy, ako aj pravidlá súdnej právomoci a  uznávania a výkonu rozsudkov. PAL Protokol 2002 je dôležitý vzhľadom na záujmy EÚ a jeho členských štátov, 
pretože zabezpečuje efektívnejšiu ochranu poškodených na základe medzinárodných pravidiel zodpovednosti za znečisťovanie morí v súlade s „Dohovorom Organizácie Spojených národov o morskom práve“ z 10. decembra 1982.

4.	Priama úprava práv alebo povinností fyzických osôb alebo právnických osôb:
PAL protokol 2002 upravuje práva a povinnosti fyzických osôb aj právnických osôb v článkoch 4, 5, 6, 7, 10, 12, 13. 

5.	Úprava predmetu medzinárodnej zmluvy v práve EÚ:
V primárnom práve EÚ je daná problematika upravená v 3. časti, Hlava VI (Doprava) Zmluvy o fungovaní Európskej únie. V sekundárnom práve EÚ je daná problematika upravená v smernici Európskeho parlamentu a Rady 2009/21/ES z 23. apríla 2009 
o plnení povinností vlajkového štátu (Ú. v. EÚ L 131, 28.5.2009), rozhodnutí Rady 
z 12. decembra 2011 o pristúpení Európskej únie k protokolu z roku 2002 k Aténskemu dohovoru o preprave cestujúcich a ich batožiny po mori z roku 1974, s výnimkou 
jeho článkov 10 a 11 (2012/22/EÚ) (Ú. v. EÚ L 8, 12.1.2012). Ďalej je problematika upravená v nariadení Európskeho parlamentu a Rady (ES) č. 392/2009 z 23. apríla 2009 
o zodpovednosti osobných prepravcov v preprave po mori v prípade nehôd 
(Ú. v. EÚ L 131, 28.5.2009) a smernici Európskeho parlamentu a Rady 2009/20/ES 
z 23. apríla 2009 o poistení vlastníkov lodí, ktoré sa vzťahuje na námorné pohľadávky 
(Ú. v. EÚ L 131, 28.5.2009).
Niektoré ustanovenia PAL protokolu 2002 upravujú justičnú spoluprácu v občianskych veciach, a preto patria do rozsahu pôsobnosti 3. časti, Hlavy V „Zmluvy o fungovaní EÚ“. V súvislosti s uvedenými ustanoveniami sa prijíma osobitné rozhodnutie paralelne 
s týmto rozhodnutím. PAL protokol 2002 je v úplnej zhode a súlade s právom EÚ.

6.	Kategória zmluvy podľa čl. 7 ods. 4 Ústavy Slovenskej republiky (vyžaduje pred pristúpením Slovenskej republiky k dohovoru 2001 súhlas Národnej rady Slovenskej republiky):
PAL protokol 2002 je podľa článku 7 ods. 4 Ústavy SR medzinárodnou zmluvou,        ktorá priamo zakladá práva a povinnosti fyzických osôb a právnických osôb,                  preto sa pred pristúpením Slovenskej republiky k PAL protokolu 2002 vyžaduje súhlas Národnej rady Slovenskej republiky.

7.	Kategória zmluvy podľa čl. 7 ods. 5 Ústavy Slovenskej republiky (má prednosť pred zákonmi):
PAL protokol 2002 je podľa článku 7 ods. 5 Ústavy SR medzinárodnou zmluvou prezidentskej povahy, ktorá priamo zakladá práva a povinnosti fyzických osôb                    a právnických osôb a na vykonanie ktorej nie je potrebný zákon, a ktorá má po pristúpení Slovenskej republiky prednosť pred zákonmi Slovenskej republiky.

8.	Dopady prijatia medzinárodnej zmluvy, ktorá má prednosť pred  zákonmi                      na slovenský právny poriadok (uvedú sa právne predpisy alebo ich jednotlivé ustanovenia, ktorých sa medzinárodná zmluva týka; potreba ich zrušenia alebo zmeny z dôvodu duplicity): 
Na vykonávanie PAL protokolu 2002 nie je potrebné meniť ani prijať žiadne vnútroštátne právne predpisy alebo ich jednotlivé ustanovenia, ktorých sa medzinárodná zmluva týka.